地名: 寧邊 (平安道, 大都護府)
年: 1433.0

○壬申/視事。 上謂左右曰: "閭延被虜人未還者尙多, 馬牛則專未還。 欲令崔閏德, 送人于李滿住、林哈剌、沈吒納奴詰之, 其與閏德議其詰辭以啓。" 吏曹判書許稠啓曰: "閏德率禁兵五十名, 赴寧邊府, 臣以爲卽今往討, 則猶可也, 若送人徐察賊之眞僞, 然後往伐之, 則隨後繼發爲便。 西北一方, 地本瘠薄, 加以使臣往來, 凋殘甚矣。 今已聚本道兵馬于閭延、江界等處, 又率五十軍官而去, 則軍糧馬料, 恐皆乏絶。 且滿住以爲: ‘前日侵掠, 乃忽剌溫所爲。’ 今未知賊之爲誰, 姑遣人厚待, 審知其賊, 然後往伐之可也。" 上曰: "予熟思以處之。 閏德多率軍官, 雖不能無弊, 然到寧邊, 練習武才, 不戰而還, 固亦有益。" 稠又啓曰: "滿住等所居山川險阻, 所謂伐十木見一星也。 且野人驍勇奸狡, 若往伐則登山, 旋師則復來狗盜, 邊釁從此不絶, 徒勞我師耳。 臣謂邊圉城柵, 不能完固, 使賊窺覘, 爲其所奪, 不若愼固城柵, 以嚴防禦之爲便也。 臣中夜反覆思之, 上心大事已定, 臣狐疑之言, 仰瀆天聰, 知其不可, 然內有此心, 而不以上達, 則是內外二致, 涕泣請止。" 上曰: "今擧大兵, 掃蕩無遺, 非予本心, 但賊來侵掠而去, 我乃安受其辱, 一不往問, 則彼必輕我, 每來侵之。 遣人于其處, 審知賊黨, 擧兵往伐, 雖不能取勝, 猶足示威而襲服賊心, 是爲良策。" 禮曹判書申商啓曰: "嘗思昔日倭賊來侵之事, 今此野人之害, 特其小耳。 國有外患, 然後警心恐懼, 以備不虞, 永享太平, 若無外患, 狃於安寧, 則甚不可也。" 上曰: "卿言然矣。" 上又曰: "滿住、吒納奴等, 待以東北面野人接待之例何如?" 商對曰: "往者滿住管下人到江界, 願入朝我國, 却而不納。 今若復來索糧, 兵馬使隨宜給之, 仍與言曰: ‘此乃防禦之所, 固無儲粟, 以軍糧給之。’ 此乃上策也。 若一接之, 則往來不絶, 營求無厭, 雖厚蒙國恩, 小有嫌隙, 則叛之, 況西北凋殘之道乎?" 上然之。 上又曰: "錢幣之法, 歷代行之, 然錢不自行, 必因時權法, 而後興行。 今也錢幣至貴, 贖罪者有願以布代納者。 若增其錢價而優納之, 則人知錢價之重, 而錢自興用矣。" 戶曹判書安純曰: "上敎至當, 但恨錢之漸少。" 上曰: "予聞或有銷鎔鑄器者, 或有賣與倭人者, 卿言然矣。" 申商曰: "臣嘗入中國, 歷觀豐閏、玉田兩縣, 雖是小邑, 皆有市肆, 四境人民, 聚之如林, 以其所有, 易其所無, 行旅之人, 路塞難行。 以此觀之, 中國雖小縣, 皆有市也。 今我國京都有市, 各道州郡皆無市, 雖有錢幣(幣)者, 不得市焉, 反以錢爲無用之物, 民不興用。 依中國之制, 外方郡縣, 皆開市, 則錢自興矣。" 上曰: "若開市於外方, 則恐其遊手者衆也。 然我國生齒繁而田土少, 人乏可耕之地。 以此言之, 雖開市, 似爲無害。"

○召議政府六曹都鎭撫議曰: "今已定征討婆猪之策, 三千之衆, 不可無統, 予欲擇朝臣有武才者, 作牌頭, 往率其衆, 一牌頭當領幾人, 量宜以啓。" 僉曰: "一牌頭領百人, 似爲適中, 但恐禁軍之孤單, 宜令一牌頭領二百人。" 上曰: "勿論禁軍之多少, 從宜差遣。" 又議曰: "以崔閏德爲主將, 又遣將帥二人爲左右翼, 或別遣三元(師)
                〔帥〕
              , 以閏德爲都統使何如?" 僉曰: "以閏德爲都統使, 而別遣三元帥, 則是必閏德以都統之權, 總察三軍而已, 不親征伐之事。 國家以閏德往鎭寧邊者, 以其老於將略, 故欲使親率兵往征之也。 爲今之策, 以閏德爲中軍元帥, 兼授都統之權, 統察左右軍爲便。" 獨李順蒙議曰: "以閏德爲中軍元帥, 而兼爲都統制使, 則左右軍, 或有不均之事, 必別遣都統使, 然後無不均之歎。" 又議曰: "赴征元帥, 卿等熟議以啓。 崔海山則予已定矣。" 僉擧李順蒙及前摠制李澄石, 上曰: "此二人可矣。" 仍命曰: "平安道隣於野人, 防禦不可緩也。 防牌、火砲、甲冑、箭槍, 量宜加送, 以備不虞。" 又議曰: "順蒙言: ‘海山先到江邊, 役民伐材, 則愚民胥動浮言, 恐或彼人之知也。 是誠可慮, 姑停海山之行, 臨時以軍卒急造浮橋濟之可矣。 若曰役重不可遽成, 須先預造, 則除宰相, 擇遣官卑者, 潛備雜物, 待期爲便。’ 是論如何?" 皇甫仁議曰: "預先役民, 則彼人必得聞之, 姑停海山之行, 臨渡造之可也。" 鄭淵議曰: "海山之往, 必未久而解氷, 宜當預造, 俾無後患。" 黃喜、權軫、河敬復、崔士康曰: "解氷則彼必忘危, 皆事耕種, 宜令海山, 先到其處, 權稱城柵巡審, 以解其疑, 潛辦諸事, 待其不意, 合水陸之軍, 同力造之可矣, 何須更差他人乎?" 鄭欽之曰: "海山若到, 彼人必知, 不可不慮。 然造橋多用蘆葛, 令海山先至附近, 預辦可也。" 申商曰: "臣聞曾經閭延守盧益剛之言: ‘江邊半半日程, 有一山多葛蘆。’ 若果有之, 則臨時造橋, 亦無難矣。 然海山已行, 何必改差?" 上從黃喜等之議, 卽內傳于海山曰: "命造浮橋, 今更思之, 無名伐材, 則人心浮動, 彼必知之, 是大可慮。 今以卿爲城柵巡審使, 托以擇定新設木柵之基, 巡審江邊, 潛思密慮, 以待軍士之至, 急造浮橋。 若浮橋不堅緻, 使人馬俱陷, 則非細故也, 固宜盡心, 俾無後患。" 又議曰: "軫云: ‘徒慮婆猪之寇, 不憂東北之患, 誠爲不可, 宜令咸吉道都節制使, 領兵往鏡城待變。’ 是論如何?" 皇甫仁曰: "都節制使預往待變, 合於時宜。" 喜等曰: "待婆猪發兵之時而往, 猶未晩也, 何必領兵預歸, 貽弊其邑乎?" 上從黃喜等議。 又議曰: "敬復獻議: ‘試甲士, 考其田民多少, 國有著令。 若咸吉道之人, 奴婢本少, 雖有武才, 拘於奴婢口數之限, 未得試才, 誠爲未便。 勿計田民多少, 竝令試之, 以充軍額。’ 此論何如?" 皇甫仁曰: "宜從敬復議。" 鄭淵曰: "臨時從輕試才, 不必別立異法。" 李順蒙等曰: "待兩界之人, 本異他道, 今又從輕試才, 則人人皆欲來京侍衛, 終不勝其弊, 姑宜仍舊。" 申商曰: "大抵人材習熟則成才, 況其道人物, 與他道不同, 其試才之法, 減於他道, 使知厚待。" 河敬復曰: "試才則宜與他道同, 但勿論田民多少, 皆許試才。" 權軫、黃喜等曰: "勿論田民多少, 取才以廣士路。" 上從喜等議, 卽下敎旨于兵曹曰:

○戊寅/咸吉道都節制使據寧北鎭呈, 移牒兵曹, 上命都承旨安崇善, 議于政府六曹。 其一曰: "寧北鎭正軍守城軍、諸邑差備人戶, 竝除雜事, 令捕海靑。" 其二: "軍官防禦有功、仕多者, 每百戶管領軍三人, 依船軍例, 寅申巳亥, 各品遷轉, 及加設土官錄用。" 其三: "寧北鎭, 彼人數來, 供億之煩, 倍於他道。 以慶源、鏡城散住各司奴婢, 前定七十口, 倍加定給。" 其四: "因彼人供給, 鏡城魚藿之稅全收, 寧北鎭食鹽, 竝不擧論, 亦依魚藿之稅以納。" 其五: "節制使及從人馬匹糧餉, 依下道營門例, 以義倉之數供給, 除衙祿屬軍資。" 其六: "自鎭黃節伐洞口至路西割屬鏡城, 路東割屬慶源, 非徒地窄, 新設烟臺千二十四戶及官奴婢之徒, 寄食無地, 除割屬折給上項之人。" 其七: "他道軍籍付人物, 來居本郡, 則依平安道
              寧邊例, 除還本, 皆屬本鎭。" 黃喜等皆曰: "此數條, 非都節制使直啓之事, 宜令監司都節制使更加商確以啓。" 又議曰: "世子將宴使臣, 適値感冒, 未得行禮, 何如?" 僉曰: "本國因勑書不能行法外之事, 如此宴禮, 毋失前例, 宜當厚慰。 且世子慰宴, 禮之大節, 不可停也。 宜於冬至後, 擇日設宴。" 上皆從之。